
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 292 

24 Δεκεμβρίου 2007 


ΝΟΜΟΣ ΥΠ’ ΑΡΙΘΜ. 3627 

Κύρωση α) Σύμβασης Δωρεάς του Σωματείου «ΕΛΠΙΔΑ 
- Σύλλογος Φίλων Παιδιών με Καρκίνο» υπέρ του 
Ελληνικού Δημοσίου και του Ν.Π.Δ.Δ. «Νοσοκομείο 
Παίδων - Η Αγία Σοφία», β) Σύμβασης μεταξύ του 
Σωματείου «Ελληνικός Ερυθρός Σταυρός» και του 
Υπουργείου Υγείας και Κοινωνικής Αλληλεγγύης και 
άλλες διατάξεις 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Αρθρο 1 

Κυρώνεται και έχει ισχύ νόμου η Σύμβαση Δωρεάς 
του Σωματείου «ΕΛΠΙΔΑ - Σύλλογος Φίλων Παιδιών με 
Καρκίνο» υπέρ του Ελληνικού Δημοσίου και του Ν.Π.Δ.Δ. 
«Νοσοκομείο Παίδων - Η Αγία Σοφία» (Παράρτημα I). 

Αρθρο 2 
Παράρτημα (I) 

Στην Αθήνα σήμερα, 27 Μαρτίου 2007, στο Υπουρ¬ 
γείο Υγείας και Κοινωνικής Αλληλεγγύης, επί της οδού 
Αριστοτέλους 17, ιδιοκτησίας του Ελληνικού Δημοσί¬ 
ου, μεταξύ αφ’ ενός του Σωματείου με την επωνυμία 
«ΕΛΠΙΔΑ - Σύλλογος Φίλων Παιδιών με Καρκίνο», το 
οποίο εδρεύει στην Αθήνα, επί της οδού Μικρός Ασί¬ 
ας 46 και έχει νόμιμα συσταθεί και καταχωρισθεί στα 
Βιβλία Σωματείων του Πρωτοδικείου Αθηνών με αύξο- 
ντα αριθμό 17.543/1990, το οποίο εκπροσωπείται νόμι¬ 
μα από την Πρόεδρο του Δ.Σ. κ. Μαριάννα σύζ. Βαρδή 
Βαρδινογιάννη, το γένος Γεωργίου Μπουρνάκη, κάτοι¬ 
κο Εκάλης, Ρόδων αρ. 60, κάτοχο του με στοιχεία ΑΑ 
2764276 ελληνικού διαβατηρίου, το οποίο εφεξής θα 
καλείται «Δωρητής» και αφ’ ετέρου των κ. 1) Γ εωργίου 
Αλογοσκούφη, Υπουργού Οικονομίας και Οικονομικών, 

κατοίκου Αθηνών, κατόχου του με αριθμό.Δ.Α.Τ., 

2) Γεωργίου Σουφλιά, Υπουργού ΠΕ.ΧΩ.Δ.Ε., κατοίκου 

Αθηνών, κατόχου του με αριθμό.Δ.Α.Τ., 3) Δημη- 

τρίου Αβραμόπουλου, Υπουργού Υγείας και Κοινωνικής 
Αλληλεγγύης, κατοίκου Αθηνών, κατόχου του με αριθμό 
.Δ.Α.Τ., 4) της 1ης Υ.ΠΕ. Αττικής, η οποία εκπροσω¬ 
πείται από τον Πρόεδρο του Δ.Σ. Γεώργιο Σαρειδάκη, 

κάτοικο Αθηνών, κάτοχο του με αριθμ.Δ.Α.Τ. και 

5) του Ν.Π.Δ.Δ. με την επωνυμία «Νοσοκομείο Παίδων - Η 


ΑΓΙΑ ΣΟΦΙΑ», το οποίο εκπροσωπείται από τον Διοικητή 
αυτού κ. Αντώνιο Λαναρά, κάτοικο Αθηνών, κάτοχο του 

με αριθμό.Δ.Α.Τ., το οποίο εφεξής θα καλείται χάριν 

συντομίας «το Νοσοκομείο», δηλώθηκαν, συμφωνήθηκαν 
και έγιναν αμοιβαία αποδεκτά τα εξής: 

Αρθρο Πρώτο 

Σκοπός και αντικείμενο της συμβάσεως 

1. Ο Δωρητής ανέλαβε την υποχρέωση υπό τους κατω¬ 
τέρω όρους να κατασκευάσει και να εξοπλίσει ξενοδο¬ 
χειακά, με δικές του δαπάνες, μία Ογκολογική Μονάδα 
Παίδων, δυναμικότητας 107 κλινών, εκτεινόμενη σε πέντε 
κτήρια, με συνολικό μεικτό εμβαδόν 14.911 τ.μ. περίπου, 
η οποία θα περιλαμβάνει, εκτός των κλινών νοσηλεί¬ 
ας και μεταμόσχευσης μυελού των οστών, εξωτερικά 
ιατρεία, εργαστήρια, σχολείο, αμφιθέατρο και χώρους 
ψυχολογικής υποστήριξης των νοσηλευομένων παιδιών 
και των γονέων τους και θα ονομάζεται «Ογκολογική 
Μονάδα Παίδων - Η ΕΛΠΙΔΑ». Στα κτήρια της Ογκολο- 
γικής Μονάδας θα μεταφερθούν και θα στεγασθούν 
υφιστάμενα Ογκολογικά και Ογκολογικά/Αιματολογικά 
Τμήματα, Μονάδες και Υπηρεσίες των Νοσοκομείων Παί¬ 
δων «Η ΑΓΙΑ ΣΟΦΙΑ» και «Π. & Α. ΚΥΡΙΑΚΟΥ». Τα κτήρια 
της Ογκολογικής Μονάδας θα συνδέονται με εναέριο 
διάδρομο με το κτήριο του Νοσοκομείου Παίδων «Η 
ΑΓΙΑ ΣΟΦΙΑ» και δια μέσου αυτού και με το Νοσοκομείο 
Παίδων «ΠΑΝΑΓΙΩΤΗ και ΑΓΛΑΪΑΣ ΚΥΡΙΑΚΟΥ». 

2. Η Ογκολογική Μονάδα θα ανεγερθεί, εν μέρει, στο 
παραχωρηθέν- αποκλειστικά για τον σκοπό αυτό- από 
το Υπουργείο Εθνικής Άμυνας γήπεδο επιφάνειας 9.600 
τ.μ. και, εν μέρει, επί του ομόρου οικοπέδου επί του 
οποίου είναι κτισμένο το Νοσοκομείο Παίδων «Η ΑΓΙΑ 
ΣΟΦΙΑ», σύμφωνα με τους όρους δόμησης οι οποίοι 
έχουν ειδικά εγκριθεί (ΦΕΚ 1063 Δ716.11.2004) και τη 
συνημμένη μελέτη προσχεδίων του έργου, που έχει 
εκπονήσει η μελετητική εταιρεία «ΒΕΤΑΠΛΑΝ Α.Ε.» και 
η οποία, έχει ήδη θεωρηθεί από τη Διεύθυνση Τεχνι¬ 
κών Υπηρεσιών του Υπουργείου Υγείας και Κοινωνι¬ 
κής Αλληλεγγύης. Ήδη και οι δύο προαναφερθείσες 
οικοπεδικές εκτάσεις, σύμφωνα με το άρθρο 1 παρ. 5 
του ν. 3329/2005 (ΦΕΚ 81 Α'), όπως αυτός έχει τροπο¬ 
ποιηθεί, είναι ιδιοκτησίας της Α' Δ.Υ.ΠΕ. Αττικής. Μετά 
την αποπεράτωση του έργου, ο περιβάλλων χώρος θα 
διαμορφωθεί κατάλληλα από τον Δωρητή. Κατά τη δι¬ 
άρκεια της κατασκευής, το Νοσοκομείο Παίδων «Η ΑΓΙΑ 

ΣΟΦΙΑ», θα παράσχει κάθε αναγκαία διευκόλυνση στο 
εργοτάξιο που θα αναλάβει τις οικοδομικές εργασίες, 
για λογαριασμό του Δωρητή. 

3. Εντός του παραχωρηθέντος από το Υπουργείο Εθνι¬ 
κής Άμυνας ως άνω χώρου, δεν επιτρέπεται η ανέγερση 
οποιουδήποτε άλλου κτηρίου ή βοηθητικού κτίσματος 
που δεν σχετίζεται με την Ογκολογική Μονάδα. 

4. Η Ογκολογική Μονάδα, μετά την αποπεράτωση των 
κτηρίων της και την απόκτηση του ξενοδοχειακού εξο¬ 
πλισμού της, θα παραδοθεί στο Νοσοκομείο Παίδων «Η 
ΑΓΙΑ ΣΟΦΙΑ», αφού συνταχθεί ειδικό πρωτόκολλο. Το 
Υπουργείο και το Νοσοκομείο θα μεριμνήσουν για την 
εγκατάσταση του απαραίτητου ιατρικού εξοπλισμού, 
για την επαρκή στελέχωση και την εύρυθμη λειτουργία 
των Τμημάτων. 

5. Η Ογκολογική Μονάδα θα ενταχθεί διοικητικά και 
λειτουργικά στο Νοσοκομείο Παίδων «Η ΑΓΙΑ ΣΟΦΙΑ» και 
θα αποτελεί ένα ενιαίο σύνολο με τα υπόλοιπα τμήματα 
- κλινικές του Νοσοκομείου. Στις περιπτώσεις κατά τις 
οποίες η ημερήσια διάταξη του Διοικητικού Συμβουλίου 
του Νοσοκομείου περιλαμβάνει θέμα που αφορά στην 
Ογκολογική Μονάδα, εξαιρουμένων των υποθέσεων 
προσωπικού αυτής, θα καλείται στη συνεδρίαση, χω¬ 
ρίς δικαίωμα ψήφου, ένας εκπρόσωπος του Δωρητή, ο 
οποίος θα ορίζεται από αυτόν και τα στοιχεία του θα 
γνωστοποιούνται εγγράφως στο Νοσοκομείο. 

6. Η Ογκολογική Μονάδα Παίδων θα παρέχει ιατρι¬ 
κές υπηρεσίες και νοσηλεία σε παιδιά πάσχοντα από 
κακοήθεις νεοπλασίες και κακοήθεις αιματοπάθειες, 
θα διαθέτει χώρους αφιερωμένους στην έρευνα για τη 
θεραπεία των ανωτέρω παθήσεων, θα εφαρμόζει νέες 
μεθόδους και μορφές νοσηλείας και ιατρικής εν γένει 
περίθαλψης και θα υποστηρίζει ψυχολογικά τα πάσχο¬ 
ντα παιδιά και τις οικογένειές τους. 

7. Το Υπουργείο Υγείας και Κοινωνικής Αλληλεγγύ¬ 
ης και το Νοσοκομείο «Η ΑΓΙΑ ΣΟΦΙΑ» δικαιούνται να 
παρακολουθούν με εκπρόσωπό τους την εκτέλεση του 
έργου, σύμφωνα με τους όρους της παρούσης και τη 
μελέτη εφαρμογής. 

Άρθρο Δεύτερο 

Ποσό Δωρεάς - Πόροι του Έργου 

Η δαπάνη ολοκληρώσεως του έργου, κατά τα ανω¬ 
τέρω, υπολογίζεται στο ποσό των είκοσι τριών εκα¬ 
τομμυρίων επτακοσίων τριάντα χιλιάδων (23.730.000) 
ευρώ, το οποίο επιμερίζεται στο ποσό των είκοσι δύο 
εκατομμυρίων (22.000.000) ευρώ, για την κατασκευή 
των κτηρίων, σύμφωνα με τις μέχρι σήμερα εκπονη- 
θείσες μελέτες, και στο ποσό του ενός εκατομμυρίου 
επτακοσίων τριάντα χιλιάδων (1.730.000) ευρώ, για τον 
ξενοδοχειακό εξοπλισμό. Η εν λόγω δαπάνη υλοποίη¬ 
σης του έργου θα καλυφθεί από κεφάλαια τα οποία ο 
Δωρητής έχει συγκεντρώσει, καθώς και από κάθε άλλο 
ποσό που θα περιέλθει σε αυτόν, με οποιονδήποτε τρό¬ 
πο, για το σκοπό αυτό, όπως από Κοινοτικούς πόρους 
ή από ειδικά αναπτυξιακά Κοινοτικά προγράμματα, από 
δωρεές, κληρονομιές και κληροδοσίες, που θα διατε¬ 
θούν για την ανέγερση της Ογκολογικής Μονάδας. Το 
Δημόσιο θα διευκολύνει τον Δωρητή, προκειμένου να 
επιτύχει οποιασδήποτε μορφής επιχορήγηση για τη 
χρηματοδότηση του έργου, εφόσον αυτό είναι εφικτό. 
Σε κάθε περίπτωση, ο Δωρητής αναλαμβάνει να καλύψει 
τη δαπάνη, για την ανέγερση των κτηρίων και την από¬ 


κτηση του ξενοδοχειακού εξοπλισμού της Ογκολογικής 
Μονάδας, ανεξαρτήτως ύψους. 

Αρθρο Τρίτο 
Τεχνικά Δεδομένα 

1. Το κτήριο στο οποίο θα στεγασθεί η Ογκολογική 
Μονάδα θα κατασκευασθεί με βάση: 

α) Τους όρους της παρούσας σύμβασης. 

β) Τα συνημμένα αρχιτεκτονικά προσχέδια και την 
τεχνική έκθεση στατικής και Η/Μ μελέτης των κτηρίων 
και του περιβάλλοντος αυτά χώρου, που εγκρίθηκαν 
από τη Δ.Τ.Υ. του Υπουργείου Υγείας και Κοινωνικής 
Αλληλεγγύης. 

γ) Τους ισχύοντες όρους δόμησης που εγκρίθηκαν από 
τον Υπουργό ΠΕ.ΧΩ.Δ.Ε., σύμφωνα με την απόφαση Υ.ΠΕ. 
ΧΩΛΈ, υπ’ αρ. 44879, ΦΕΚ 1063 Δ716.11.2004. 

δ) Την εγκεκριμένη Προμελέτη Περιβαλλοντικών Επι¬ 
πτώσεων. 

2. Οι λοιπές απαραίτητες μελέτες των κτηρίων και 
του περιβάλλοντος αυτά οικοπεδικού χώρου, για την 
υλοποίηση του πιο πάνω έργου, θα εκπονηθούν μετά 
την υπογραφή της παρούσας σύμβασης, με φροντίδα 
και δαπάνες του Δωρητή και θα περιλαμβάνουν: 

α) Προμελέτη και Οριστική Μελέτη (Αρχιτεκτονική, 
Στατική και Η/Μ Εγκαταστάσεων). 

β) Μελέτη Εφαρμογής (Αρχιτεκτονική, Στατική και Η/Μ 
Εγκαταστάσεων). 

γ) Μελέτη Παθητικής Πυροπροστασίας. 

δ) Κυρίως Μελέτη Περιβαλλοντικών Επιπτώσεων. 

ε) Τεύχη Δημοπράτησης. 

στ) Μελέτη Σχεδίου Ασφαλείας και Φακέλου Ασφα¬ 
λείας και Υγείας. 

ζ) Μελέτη Χρονικού Προγραμματισμού Έργου. 

θ) Πρόγραμμα Ποιότητας Έργου. 

3. Οι πιο πάνω μελέτες θα εκπονηθούν σύμφωνα με 
τις ισχύουσες Προδιαγραφές Μελετών του π.δ. 696/1974 
(ΦΕΚ 301 Α'), και τις λοιπές εν ισχύι Διατάξεις (Κανονι¬ 
σμούς, Αποφάσεις, Οδηγίες, π.δ. κ.λπ.), θα ελεγχθούν και 
θα εγκριθούν από τη Δ.Τ.Υ. του Υ.Υ. & Κ.Α. και τις λοιπές 
συναρμόδιες Υπηρεσίες (π.χ. Πυροσβεστική Υπηρεσία, 
Ε.Ε.Α.Ε. κ.λπ.). 

4. Ο Δωρητής αναλαμβάνει ακόμη να φροντίζει για τη 
διόρθωση, τροποποίηση, συμπλήρωση και γενικά συμ¬ 
μόρφωση των υποβαλλομένων μελετών, σύμφωνα με 
τις παρατηρήσεις, υποδείξεις και οδηγίες των αρμοδίων 
για την έγκριση Υπηρεσιών. 

Αρθρο Τέταρτο 
Αδειες - Εγκρίσεις 

1. Η απαιτούμενη για την υλοποίηση του αντικειμένου 
της δωρεάς οικοδομική άδεια θα εκδοθεί ατελώς από τη 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης, αφού υποβληθούν σε αυ¬ 
τήν όλες οι προβλεπόμενες από το νόμο μελέτες. 

2. Όλες οι πρόσθετες μελέτες που θα απαιτηθούν για 
την ανέγερση των κτηρίων της Ογκολογικής Μονάδας 
και του ξενοδοχειακού εξοπλισμού αυτής, θα γίνουν με 
μέριμνα και δαπάνες του Δωρητή. Η έγκριση των φά¬ 
σεων των υπολειπομένων μελετών θα γίνεται από την 
Τεχνική Υπηρεσία του Υπουργείου Υγείας και Κοινωνι¬ 
κής Αλληλεγγύης σε 30 ημέρες από την κατάθεσή τους, 
στο πρωτόκολλο της υπηρεσίας, μετά από σύμφωνη 
γνώμη του Νοσοκομείου, η οποία θα δίδεται το αργότε- 

ρο εντός 10 ημερών από την υποβολή του φακέλου. Σε 
περίπτωση που η μελέτη επιστραφεί στον μελετητή για 
διόρθωση ή συμπλήρωση, οι προαναφερθέντες χρόνοι 
θα συντέμνονται στο ήμισυ, μετά την επανακατάθεση 
του φακέλου στις αρμόδιες υπηρεσίες. 

3. Ο Δωρητής δικαιούται κατά τη διάρκεια της κατα¬ 
σκευής να προβαίνει σε μικροαλλαγές τόσο των με¬ 
λετών όσο και των υλικών, κατόπιν ενημερώσεως του 
εκπροσώπου του Υπουργείου Υγείας και Κοινωνικής 
Αλληλεγγύης και του Νοσοκομείου, οι οποίες, όμως, δεν 
θα επηρεάζουν τη συνολική μορφή του κτηρίου ή τη 
λειτουργικότητα του, ούτε θα συνιστούν οποιαδήποτε 
επέκταση χώρου. 

4. Ο Δωρητής υποχρεούται, κατά τη διάρκεια της κα¬ 
τασκευής, να φροντίζει για τη λήψη όλων των απαραι¬ 
τήτων αδειών και εγκρίσεων που απαιτούνται για την 
κατασκευή έργων γενικώς, σύμφωνα με την ισχύουσα 
νομοθεσία, όπως άδεια κατάληψης κοινοχρήστων χώρων 
από την αρμόδια Δημοτική Αρχή, τήρηση των κανόνων 
Δημόσιας Τάξης κ.λπ.. Υποχρεούται ακόμη να φροντίσει 
για την κατά το δυνατόν ελαχιστοποίηση της όχλησης 
της λειτουργίας των ομόρων Νοσοκομείων, καθώς και 
των κατοίκων και ενοίκων των γειτονικών κτηρίων. 

Άρθρο Πέμπτο 

Εκτέλεση Έργου - Ολοκλήρωση Δωρεάς 

1. Όλες οι απαραίτητες για την ολοκλήρωση του έρ¬ 
γου της δωρεάς ενέργειες (όπως, ενδεικτικά, κάθε εί¬ 
δους συμβάσεις, αναθέσεις μελετών και εργολαβιών, 
παραγγελίες και αγορές υλικών και επίπλων, ποιοτικός 
έλεγχος επί των παραλαμβανομένων, παραλαβή των 
αγοραζομένων, παραλαβή κτηρίου από τον κατασκευ¬ 
αστή) θα γίνονται από τον Δωρητή ή από πρόσωπο ή 
πρόσωπα φυσικά ή νομικά, ρητώς από αυτόν εξουσι¬ 
οδοτημένα και ελευθέρως ανακλητά. Η ανάκληση της 
εξουσιοδότησης των πιο πάνω αναφερομένων προσώ¬ 
πων θα πρέπει να γνωστοποιείται αμέσως, εγγράφως 
και χωρίς καμία καθυστέρηση στις αρμόδιες υπηρεσίες, 
στο Υπουργείο Υγείας και Κοινωνικής Αλληλεγγύης και 
στο Νοσοκομείο. 

2. Δεδομένου ότι ο Δωρητής αναλαμβάνει την υπο¬ 
χρέωση να καλύψει τη δαπάνη, ανεξαρτήτως του ύψους 
αυτής, για την ολοκλήρωση του έργου, ρητώς συνομο- 
λογείται ότι όλες οι εν λόγω απαραίτητες ενέργειες 
θα γίνονται από τον Δωρητή χωρίς τους περιορισμούς, 
τις διαδικασίες και τον έλεγχο που επιβάλλουν οι σχε¬ 
τικοί νόμοι προκειμένου περί εκτελέσεως του έργου 
ή προμηθειών χρηματοδοτούμενων από το Δημόσιο ή 
άλλους Δημόσιους Οργανισμούς ή από Νομικά Πρόσωπα 
Δημοσίου Δικαίου ή άλλες τυχόν διατάξεις περί επο- 
πτείας και ελέγχου των δαπανών και λογαριασμών ή τον 
Οργανισμό του Νοσοκομείου. Ειδικότερα δε, η μελέτη 
και η κατασκευή της Ογκολογικής Μονάδας μέχρι του 
χρόνου παραδόσεως είναι έργο ιδιωτικό και δεν έχουν 
επ’ αυτού εφαρμογή οι διατάξεις των σχετικών νόμων, 
διαταγμάτων, υπουργικών αποφάσεων ή άλλων διατά¬ 
ξεων επί έργων χρηματοδοτούμενων από το Δημόσιο 
ή Δημόσιους Οργανισμούς. 

Αρθρο Έκτο 

Αποπεράτωση - Συνέπειες 

1. Η αποπεράτωση του έργου (της κατασκευής των 
κτηρίων και του ξενοδοχειακού εξοπλισμού) θα πραγμα¬ 


τοποιηθεί εντός 36 μηνών από την έναρξη των εργασιών. 
Η υπογραφή της εργολαβικής σύμβασης θα γίνει εντός 
τριών (3) μηνών από την έγκριση από το Νοσοκομείο 
και το Υπουργείο Υγείας και Κοινωνικής Αλληλεγγύης 
της μελέτης εφαρμογής και των τευχών δημοπράτησης 
του έργου. Η υπογραφή της εργολαβικής σύμβασης θα 
γνωστοποιηθεί στο Νοσοκομείο, προκειμένου αυτό με 
έγγραφό του να ορίσει την ημερομηνία έναρξης των 
εργασιών, καθώς για την έναρξη των εργασιών θα κα- 
τεδαφισθούν κτήρια στα οποία στεγάζονται υπηρεσίες 
του Νοσοκομείου. Η παράδοση του έργου θα γίνει με 
πρωτόκολλο παράδοσης - παραλαβής, το οποίο θα συ¬ 
νοδεύεται από τα κατασκευαστικά σχέδια και τα σχέδια 
Η/Μ εγκαταστάσεων και τις προδιαγραφές λειτουργίας 
τους. Η παράδοση θα γίνει μετά την ολοκλήρωση της 
ανέγερσης των κτηρίων και της απόκτησης του ξενοδο¬ 
χειακού εξοπλισμού, προκειμένου το Υπουργείο Υγείας 
και Κοινωνικής Αλληλεγγύης και το Νοσοκομείο να μερι- 
μνήσουν για τον απαραίτητο ιατρικό εξοπλισμό και την 
επαρκή στελέχωση της Ογκολογικής Μονάδας. 

2. Ο Δωρητής αναλαμβάνει όλες τις υποχρεώσεις που 
απορρέουν από τις σχετικές διατάξεις περί κοινωνικής 
ασφαλίσεως των εργαζομένων του εργοταξίου και περί 
υγιεινής και ασφάλειας. Το Δημόσιο και το Νοσοκομείο 
ουδεμία σχετική υποχρέωση έχουν. 

3. Ο Δωρητής ευθύνεται για πραγματικά ελαττώματα, 
εμφανή και κεκρυμμένα, ή για την έλλειψη συμφωνημέ- 
νων ιδιοτήτων των κτηρίων, επί δύο έτη μετά την πα¬ 
ράδοσή του, υποχρεούμενος σε αποκατάστασή τους με 
δαπάνες του, το αργότερο εντός διμήνου, εφόσον έχει 
εγγράφως ενημερωθεί για αυτό από το Νοσοκομείο. 

4. Το Νοσοκομείο δεν θα προβεί σε ουσιώδεις μετα¬ 
τροπές, προσθήκες, επεκτάσεις ή διαρρυθμίσεις στα 
κτήρια της Ογκολογικής Μονάδας, χωρίς προηγούμε¬ 
νη γραπτή συναίνεση του Δωρητή. Το Νοσοκομείο και 
το Υπουργείο Υγείας και Κοινωνικής Αλληλεγγύης δεν 
δικαιούνται να εκχωρούν σε τρίτους την όλη μελέτη 
ανεγέρσεως των κτηρίων της Ογκολογικής Μονάδας, 
χωρίς προηγούμενη γραπτή συμφωνία του Δωρητή. 

ΑρθροΈβδομο 
Υποχρεώσεις Δωρεοδόχου 

1. Τα κτήρια τα οποία θα ανεγερθούν, θα αποτελούν 
ενιαίο σύνολο και θα λειτουργούν αποκλειστικά ως 
Ογκολογική Μονάδα Παίδων. Επιτρέπεται η χρήση τους 
μόνο για άλλες συναφείς δραστηριότητες. Απαγορεύ¬ 
εται δε η κατεδάφισή τους, εκτός αν τούτο απαιτηθεί 
για τεχνικούς λόγους. 

2. Το Δημόσιο υποχρεούται να παράσχει κάθε διοικη¬ 
τική συνδρομή προς τον Δωρητή για την αποπεράτωση 
του έργου της Δωρεάς σε σύντομο χρόνο, να χορηγεί 
άδειες και εγκρίσεις, να εκδίδει πράξεις, αποφάσεις 
και γενικά να προβαίνει σε κάθε άλλη ενέργεια απα¬ 
ραίτητη για την προώθηση και ταχεία αποπεράτωση 
του έργου. 

3. Το Υπουργείο Υγείας και Κοινωνικής Αλληλεγγύης 
και το Νοσοκομείο, αναλαμβάνουν την υποχρέωση, μετά 
την παράδοση της Ογκολογικής Μονάδας, να μεριμνή- 
σουν για την εγκατάσταση του απαραίτητου ιατρικού 
εξοπλισμού, την επαρκή στελέχωση και την άμεση λει¬ 
τουργία της. Το διάστημα αυτό σε καμία περίπτωση 
δεν πρέπει να υπερβαίνει τους είκοσι τέσσερις (24) 

μήνες. Σε περίπτωση κατά την οποία ο Δωρητής δεν 
εκπληρώνει τις απορρέουσες από την παρούσα σύμβα¬ 
ση υποχρεώσεις του, ο Δωρεοδόχος έχει το δικαίωμα 
να τον αποβάλει από το εργοτάξιο σε οποιαδήποτε 
φάση του έργου. 

Αρθρο Όγδοο 

Ευθύνη Δωρητή - Δωρεοδόχου 

1. Ο Δωρητής υποχρεούται να καλύψει κάθε δαπά¬ 
νη μέχρι την ολοκλήρωση του έργου της δωρεάς (την 
ανέγερση δηλαδή των κτηρίων, τη διαμόρφωση του 
περιβάλλοντος χώρου και την απόκτηση του ξενοδοχει¬ 
ακού εξοπλισμού της Ογκολογικής Μονάδας), έστω και 
αν αυτή υπερβεί το προϋπολογιζόμενο χρηματικό ποσό, 
εκτός εάν η υπέρβαση προέλθει από ανωτέρα βία ή από 
καθυστερήσεις οι οποίες οφείλονται σε αποδεδειγμένη 
υπαιτιότητα του Ελληνικού Δημοσίου ή του Νοσοκο¬ 
μείου. Σε περίπτωση καθυστέρησης που οφείλεται σε 
υπαιτιότητα του Ελληνικού Δημοσίου ή του Νοσοκο¬ 
μείου, τη σχετική πρόσθετη δαπάνη θα καλύψουν το 
Ελληνικό Δημόσιο και το Νοσοκομείο. 

2. Το Υπουργείο Υγείας και Κοινωνικής Αλληλεγγύης 
και το Νοσοκομείο υποχρεούνται να εξασφαλίσουν τη 
διαρκή, εύρυθμη και πλήρη λειτουργία της Ογκολογικής 
Μονάδας, με τον απαραίτητο εξοπλισμό και τη στε- 
λέχωση αυτής, ώστε να καταστεί δυνατή η παροχή 
υπηρεσιών υγείας κατά τον καλύτερο δυνατό επιστημο¬ 
νικά, τεχνικά και λειτουργικά τρόπο, σύμφωνα με τους 
κανόνες λειτουργίας των Νοσοκομείων του Εθνικού 
Συστήματος Υγείας. 

ΑρθροΈνατο 

Φορολογικές και λοιπές απαλλαγές 

1. Η παρούσα σύμβαση και κάθε σύμβαση αναθέσεως 
έργου, προμήθειας, μισθώσεως έργου, μισθώσεως υπη¬ 
ρεσιών, μισθώσεως πράγματος και γενικά κάθε σύμβαση 
που θα συνάψει ο Δωρητής με οποιονδήποτε τρίτο, στην 
Ελλάδα ή στο εξωτερικό, σχετικά με την ανέγερση και 
τον ξενοδοχειακό εξοπλισμό της Ογκολογικής Μονάδας, 
καθώς επίσης και όλα τα τιμολόγια και οι αποδείξεις 
που θα εκδοθούν αναφορικά με τις συμβάσεις αυτές: 

α) Απαλλάσσονται από κάθε φόρο, τέλος ή τέλος 
χαρτοσήμου, δικαίωμα ή κράτηση ή εισφορά υπέρ του 
Δημοσίου ή οποιουδήποτε τρίτου, πλην των ανταποδο¬ 
τικών τελών. Με την επιφύλαξη των διατάξεων ατελείας 
που ισχύουν εκάστοτε για τα Δημόσια Νοσηλευτικά 
Ιδρύματα, η απαλλαγή αυτή δεν ισχύει για τους οφει- 
λόμενους δασμούς, τον Φ.Π.Α., με την επιφύλαξη των 
διατάξεων της παρ. 4 του παρόντος άρθρου, τον ειδικό 
φόρο καταναλώσεως του ν. 2127/1993 (ΦΕΚ 48 Α'), το τέ¬ 
λος ταξινομήσεως και την παραλαβή επιβατικών οχημά¬ 
των και τις κρατήσεις και εισφορές υπέρ ασφαλιστικών 
φορέων κύριας και επικουρικής ασφαλίσεως. 

β) Απαλλάσσονται από την αμοιβή δικαιωμάτων συμ¬ 
βολαιογράφων για τη σύναψη και υπογραφή του εγ¬ 
γράφου συντάξεως της δωρεάς και δεν υπόκεινται στα 
κατώτατα όρια αμοιβής δικηγόρων για κάθε δικηγορική 
υπηρεσία, τόσο για τη σύνταξη όσο και για την υπογρα¬ 
φή και εκτέλεση των σχετικών συμβάσεων. 

2. Για τη μελέτη, εφαρμογή, κατασκευή, επίβλεψη, επο- 
πτεία ή έλεγχο, για την παραλαβή του έργου και των 
εγκαταστάσεων κάθε είδους, καθώς και για τις τεχνικές 


εργασίες ή υπηρεσίες ή άλλες συμβάσεις που θα απαι¬ 
τηθούν για την ανέγερση του κτηρίου (σχεδιαγράμματα, 
αρχιτεκτονικά σχέδια, επιμετρήσεις κ,λπ.), δεν ισχύουν 
τα ελάχιστα όρια αμοιβών μηχανικών, που προβλέπονται 
στις ισχύουσες διατάξεις, όλες δε αυτές οι αμοιβές και 
ο τρόπος καταβολής τους διέπονται από τις κατ’ ιδίαν 
συμβάσεις μεταξύ του Δωρητή και των μηχανικών. 

3. Οι διατάξεις και απαλλαγές του παρόντος άρθρου 
εφαρμόζονται και στους εργολάβους, υπεργολάβους και 
εν γένει προμηθευτές που θα χρησιμοποιήσει ο Δωρη¬ 
τής για την ανέγερση της Ογκολογικής Μονάδας. 

4. Ο Δωρητής απαλλάσσεται από όλες τις δαπάνες 
και τις εισφορές προς τρίτους από τις οποίες απαλλάσ¬ 
σεται, με βάση τις ισχύουσες διατάξεις και το Δημόσιο 
για τις αντίστοιχες περιπτώσεις έκδοσης οικοδομικών 
αδειών ανέγερσης κτηρίων ιδιοκτησίας του Δημοσίου, 
δεδομένου ότι τα κτήρια που θα ανεγερθούν με βάση 
την παρούσα Σύμβαση θα περιέλθουν στην ιδιοκτησία 
του Δημοσίου (στο Υπουργείο Υγείας και Κοινωνικής 
Αλληλεγγύης) αμέσως μετά την αποπεράτωση και πα¬ 
ράδοσή τους. Με τη νομοθετική κύρωση της παρού¬ 
σας συμβάσεως αποκτούν αυτομάτως, αυτοδικαίως και 
αναδρομικά, από την ημερομηνία υπογραφής της, ισχύ 
όλες οι ανωτέρω απαλλαγές και ελαφρύνσεις. Η δια¬ 
δικασία και οι λεπτομέρειες εφαρμογής των ανωτέρω 
απαλλαγών και ελαφρύνσεων καθορίζονται με κοινές 
αποφάσεις των Υπουργών Οικονομίας και Οικονομικών 
και Υγείας και Κοινωνικής Αλληλεγγύης, οι οποίες θα 
εκδοθούν εγκαίρως και κατά προτεραιότητα, ώστε να 
μην καθυστερήσει το έργο. 

Άρθρο Δέκατο 

Αναστολή Εργασιών - Συνέπειες 

1. Ο Δωρητής έχει το δικαίωμα, με έγγραφη δήλωσή 
του, να αναστείλει την πρόοδο της εκτελέσεως της 
παρούσας δωρεάς σε περίπτωση απαιτήσεως καταβο¬ 
λής οποιουδήποτε φόρου ή άλλου τέλους γενικώς, από 
την καταβολή των οποίων έχει απαλλαγεί, σύμφωνα 
με τα αναφερόμενα στο άρθρο ένατο της παρούσας 
συμβάσεως. 

2. Εάν η έναρξη ή η πρόοδος της εκτελέσεως του 
έργου ήθελε παρ’ ελπίδα ανασταλεί εκ πράξεων ή πα¬ 
ραλείψεων υπαιτιότητος του Ελληνικού Δημοσίου ή του 
Νοσοκομείου, η δε αναστολή διαρκέσει επί χρονικό διά¬ 
στημα μεγαλύτερο των δώδεκα (12) μηνών, ο Δωρητής 
δύναται δια γραπτής δηλώσεώς του να ανακαλέσει την 
παρούσα δωρεά, να μη συνεχίσει το έργο και να απαλ¬ 
λαγεί από κάθε περαιτέρω υποχρέωση προς ολοκλή¬ 
ρωση της παρούσας δωρεάς. 

Αρθρο Ενδέκατο 
Ανωτέρα βία 

Ο Δωρητής δεν φέρει ευθύνη εάν η εκτέλεση του 
έργου ή η ολοκλήρωση αυτού καταστεί αδύνατη εκ 
λόγων ανωτέρας βίας. Εξυπακούεται ότι, για όσο χρο¬ 
νικό διάστημα διαρκεί η ανωτέρα βία, αναστέλλεται 
η εκτέλεση της παρούσης συμβάσεως. Εάν οι λόγοι 
ανωτέρας βίας διαρκέσουν πέραν των έξι (6) μηνών ή 
υπάρξει άρδην μεταβολή των συνθηκών, εφαρμόζεται 
αναλογικά η διάταξη της παραγράφου 2 του προηγού¬ 
μενου άρθρου. 




ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


5889 


Άρθρο Δωδέκατο 
Επίλυση διαφορών 

1. Κάθε διαφορά μεταξύ Δημοσίου ή και Νοσοκομείου 
αφ’ ενός και Δωρητή αφ’ ετέρου, περί την ερμηνεία ή 
την εκτέλεση της παρούσης συμβάσεως, η οποία δεν 
μπορεί να διευθετηθεί εξωδίκως, θα επιλύεται αποκλει¬ 
στικά με διαιτησία χωρίς καμία διοικητική προδικασία, 
έστω και αν δεν γίνεται ρητή παραπομπή στο άρθρο 
αυτό ή στο περιεχόμενό του. 

2. Το μέρος που επιθυμεί να προσφύγει στη διαιτησία 
θα δηλώνει γραπτώς στο άλλο μέρος την πρόθεσή του. 
Θα προσδιορίζει τα θέματα της διαφοράς, θα ορίζει 
τον διαιτητή του και θα καλεί το άλλο μέρος να ορίσει 
τον δικό του διαιτητή. Μέσα σε δεκαπέντε (15) ημέρες 
από τη λήψη του εγγράφου, το οποίο θα περιέχει όλα 
τα ανωτέρω στοιχεία, το άλλο μέρος θα γνωστοποιεί 
γραπτώς τον διαιτητή του. Αν η προθεσμία παρέλθει 
άπρακτη, ο δεύτερος διαιτητής ορίζεται από τον Πρό¬ 
εδρο του Αρείου Πάγου με αίτηση του μέρους που 
επισπεύδει τη διαιτησία. Μέσα σε δεκαπέντε (15) ημέρες 
από την κοινοποίηση στον πρώτο διαιτητή του διορι¬ 
σμού του δευτέρου, οι διαιτητές ορίζουν από κοινού 
τον τρίτο διαιτητή, ο οποίος θα είναι και ο Πρόεδρος 
του Διαιτητικού Δικαστηρίου. Σε περίπτωση διαφωνίας 
περί την εκλογή του τρίτου διαιτητή, ορίζεται ανώτατος 
Δικαστής από τον Πρόεδρο του Αρείου Πάγου, κατά τις 
ισχύουσες διατάξεις. 

3. Η Διαιτησία οφείλει να εκδίδει την απόφασή της 
μέσα σε σαράντα (40) ημέρες από τον ορισμό του τρί¬ 
του διαιτητή. Η Διαιτησία δεν δεσμεύεται από δικονο- 
μικούς κανόνες. 

4. Μέλος της Διαιτησίας που αρνείται ή κωλύεται να 
συνεχίσει τη διαιτησία αντικαθίσταται κατά τη διαδικα¬ 
σία που προβλέπεται για τον διορισμό του. Στην περί¬ 
πτωση αυτή η προθεσμία για την έκδοση της διαιτητικής 
αποφάσεως αναστέλλεται κατά το χρονικό διάστημα 
που μεσολαβεί από τη βεβαιωμένη, με πράξη των λοι¬ 
πών μελών, εκδήλωση της αρνήσεως ή του κωλύματος, 
μέχρις ότου αντικατασταθεί το κωλυόμενο μέλος. Η 
προθεσμία εκδόσεως της αποφάσεως, από την άλλη, 
δεν συμπληρώνεται προ της παρόδου τουλάχιστον δέκα 
(10) ημερών από τον ορισμό του αντικαταστάτη. Η διαι¬ 
τητική απόφαση λαμβάνεται με πλειοψηφία. Η άρνηση 
διαιτητή να υπογράψει την απόφαση δε ματαιώνει ούτε 
ακυρώνει τη διαιτητική διαδικασία. 

5. Η διαιτητική απόφαση αποτελεί τίτλο εκτελεστό, 
οριστικό και τελεσίδικο, χωρίς να απαιτείται να περια- 
φεί τον εκτελεστήριο τύπο. Τόσο η προσφυγή στη διαι¬ 
τησία όσο και η διαιτητική διαδικασία δεν αναστέλλουν 
την εκτέλεση της συμβάσεως. 

Άρθρο Δέκατο Τρίτο 
Αποδοχή Δωρεάς 

Το Δημόσιο και το Νοσοκομείο, δια των εκπροσώπων 
τους, αποδέχονται τη δωρεά με τους αναφερόμενους 
ως άνω όρους. 

Αρθρο Δέκατο Τέταρτο 
Ισχύς της Συμβάσεως 

1. Η ισχύς της συμβάσεως τελεί υπό την αίρεση της 
κυρώσεώς της με νόμο. Η έναρξη ισχύος της συμβάσεως 
συμπίπτει με την ημερομηνία δημοσιεύσεως στην Εφη¬ 
μερίδα της Κυβερνήσεως του κυρωτικού νόμου. 


Σε πίστωση των ανωτέρω συντάχθηκε η παρούσα σε 
πέντε αντίτυπα- όσα και τα συμβαλλόμενα μέρη- και 
αφού αναγνώσθηκε και έγινε κατανοητή και αποδεκτή 
από τους συμβαλλόμενους, υπογράφεται όπως ακο¬ 
λουθεί: 

ΟΙ ΣΥΜΒΑΛΛΟΜΕΝΟΙ 


ΓΙΑ ΤΟΝ ΔΩΡΗΤΗ ΓΙΑ ΤΟ ΔΗΜΟΣΙΟ 

1) ΥΠΟΥΡΓΟΣ ΟΙΚΟΝΟΜΙΑΣ 
ΚΑΙ ΟΙΚΟΝΟΜΙΚΩΝ 

Μ. Β. ΒΑΡΔΙΝΟΓΙΑΝΝΗ Γ. ΑΛΟΓΟΣΚΟΥΦΗΣ 


2) ΥΠΟΥΡΓΟΣ ΠΕ.ΧΩ.Δ.Ε. 


Γ. ΣΟΥΦΛΙΑΣ 

3) ΥΠΟΥΡΓΟΣ ΥΓΕΙΑΣ ΚΑΙ 
ΚΟΙΝΩΝΙΚΗΣ ΑΛΛΗΛΕΓΓΥΗΣ 

Δ. ΑΒΡΑΜΟΠΟΥΛΟΣ 

4) Α' Δ.Υ.ΠΕ. ΑΤΤΙΚΗΣ 

Γ. ΣΑΡΕΙΔΑΚΗΣ 

5) ΝΟΣΟΚΟΜΕΙΟ ΠΑΙΔΩΝ 
«Η ΑΓΙΑ ΣΟΦΙΑ» 

ΑΝΤ. ΛΑΝΑΡΑΣ 


Άρθρο 3 

Κυρώνεται και έχει ισχύ νόμου η σύμβαση μεταξύ 
του Σωματείου «Ελληνικός Ερυθρός Σταυρός» και του 
Υπουργείου Υγείας και Κοινωνικής Αλληλεγγύης (Πα¬ 
ράρτημα II). 

Αρθρο 4 
Παράρτημα II 

ΣΥΜΒΑΣΗ ΜΕΤΑΞΥ ΤΟΥ ΕΛΛΗΝΙΚΟΥ ΔΗΜΟΣΙΟΥ ΚΑΙ 

ΤΟΥ ΕΛΛΗΝΙΚΟΥ ΕΡΥΘΡΟΥ ΣΤΑΥΡΟΥ 

Στην Αθήνα σήμερα, 8 Μαΐου 2007, στο Υπουργείο 
Υγείας και Κοινωνικής Αλληλεγγύης, που βρίσκεται στην 
οδό Αριστοτέλους 17, τα κάτωθι συμβαλλόμενα μέρη, 
αφ’ ενός μεν το Υπουργείο Υγείας και Κοινωνικής Αλλη¬ 
λεγγύης, όπως νόμιμα εκπροσωπείται από τον Υπουργό 
Υγείας και Κοινωνικής Αλληλεγγύης Δημήτριο Αβρα- 
μόπουλο, αφ’ ετέρου δε το Σωματείο με την επωνυμία 
«Ελληνικός Ερυθρός Σταυρός» (εφεξής: Ε.Ε.Σ.), όπως 
νόμιμα εκπροσωπείται από τον Πρόεδρό του Ανδρέα 
Μαρτίνη, δυνάμει του άρθρου 11 του Καταστατικού του 
και του υπ’ αριθμ. 4/2.5.2007 πρακτικού του Κεντρικού 
Διοικητικού του Συμβουλίου, αφού 

α) επισημάνθηκε ότι πρώτιστη αποστολή της λειτουρ¬ 
γίας του Ε.Ε.Σ. είναι η συνεισφορά του στο κοινωνικό 
σύνολο και στην προαγωγή των θεμάτων της Υγείας 
και Κοινωνικής Αλληλεγγύης, 

β) αναγνωρίσθηκε ότι αναγκαία προϋπόθεση για την 
υλοποίηση των καταστατικών σκοπών αυτών και στό¬ 
χων του Ε.Ε.Σ. είναι η επωφελέστερη δυνατή αξιοποίηση 
της περιουσίας του, σύμφωνα και με τις ανάγκες του 
Εθνικού Συστήματος Υγείας, 

γ) ελήφθη υπ’ όψιν η από 28.5.1988 συναφθείσα, μετα¬ 
ξύ του Ε.Ε.Σ. και του τότε Υπουργού Υγείας, σύμβαση, 
που κυρώθηκε με τον ν. 1821/1988, όπως και η ανάγκη 
επικαιροποίησής της, 

συμφώνησαν, συνομολόγησαν και συναπεδέχθησαν 
τα κάτωθι: 

ΙΣΤΟΡΙΚΟ 

Μεταξύ του Ελληνικού Δημοσίου και του Ελληνικού 
Ερυθρού Σταυρού, όπως νόμιμα εκπροσωπούνταν από 
τον τότε Υπουργό Υγείας και Πρόνοιας και τον Πρόεδρο 
του Ε.Ε.Σ., συνήφθη η από 28ης Μάίου 1985 σύμβαση, 
που κυρώθηκε με το άρθρο 1 παρ. 1 του ν. 1821/1988 
(ΦΕΚ 271 Α'). 

Σε εκτέλεση της ως άνω συμβάσεως εκδόθηκαν: α) 
το π.δ. 592/1985 (ΦΕΚ 208 Α') και το π.δ. 595/1985 (ΦΕΚ 
208 Α') περί μετατροπής των δύο Νοσοκομείων του 
Ε.Ε.Σ. «Κοργιαλένειο - Μπενάκειο» και «Ασκληπιείο Βού¬ 
λας» σε Ν.Π.Δ.Δ. και περί ένταξης αυτών στο Ε.Σ.Υ., κατά 
τις διατάξεις της παρ. 2 του άρθρου 6 του ν.1397/1983 
(ΦΕΚ 143 Α'), όπως ίσχυε κατά τον χρόνο μετατροπής 
β) οι υπ’ αριθμ. Α3β/οικ 15598 (ΦΕΚ 622Β/87) και Α3β/οικ 
17019/Β 701/1987 υπουργικές αποφάσεις περί των Ορ¬ 
γανισμών των Νοσοκομείων «ΑΣΚΛΗΠΙΕΙΟ Βούλας» και 
«ΚΟΡΓΙΑΛΕΝΕΙΟ - ΜΠΕΝΑΚΕΙΟ» Αθηνών, όπως τροπο- 
ποιηθείσες ισχύουν σήμερα. 

Στη συνέχεια, με το άρθρο 13 παρ. 10 του ν. 2889/2001 
(ΦΕΚ 37 Α') τα ως άνω Νοσοκομεία διατήρησαν το ειδικό 
καθεστώς λειτουργίας τους ως Ν.Π.Δ.Δ. και δεν μετα¬ 
τράπηκαν σε αποκεντρωμένες υπηρεσίες των Πε.Σ.Υ.. 

Με τις διατάξεις του άρθρου 12 του ν. 3329/2005 (ΦΕΚ 
81 Α') ορίσθηκε ότι αα) τα Νοσοκομεία «Κοργιαλένειο 

- Μπενάκειο» και «Ασκληπιείο Βούλας», διατηρούν το 
υφιστάμενο καθεστώς τους και ββ) ότι επ’ αυτών εφαρ¬ 
μόζονται οι διατάξεις των άρθρων 7,8,9,10 και 11 του 
ν. 3329/2005, καθώς και οι διατάξεις των άρθρων 6, 7, 8 
και της παρ. 10 του άρθρου 13 του ν. 2889/2001. 

Με την παρούσα σύμβαση οι συμβαλλόμενοι, προς 
ρύθμιση των σχέσεων που δημιουργήθηκαν από την 
εφαρμογή της από 28ης Μάίου 1985 συμβάσεως μέχρι 
σήμερα αλλά και των εφεξής σχέσεών τους, συμφώνη¬ 
σαν και συναπεδέχθησαν τα ακόλουθα: 

ΑΡΘΡΟ ΠΡΩΤΟ 

Τα Νοσοκομεία «Κοργιαλένειο - Μπενάκειο» και 
«Ασκληπιείο Βούλας» του Ελληνικού Ερυθρού Σταυρού, 
που έχουν ενταχθεί στο Εθνικό Σύστημα Υγείας και 
αποτελούν Νομικά Πρόσωπα Δημοσίου Δικαίου, διοι- 
κούνται από εννεαμελή Διοικητικά Συμβούλια και είναι 
Νομικά Πρόσωπα Δημοσίου Δικαίου, ενταγμένα στο 
Ε.Σ.Υ.. Εκ των εννέα (9) μελών του Δ.Σ. του Νοσοκομείου 
«Ασκληπιείο Βούλας», τρία - μεταξύ των οποίων και ο 
Αντιπρόεδρος του Δ.Σ.- ορίζονται από τον Ε.Ε.Σ. και έξι 

- μεταξύ των οποίων και ο Πρόεδρος του ΔΣ - ορίζονται 


από τον Υπουργό Υγείας και Κοινωνικής Αλληλεγγύ¬ 
ης. Εκ των εννέα (9) μελών του Δ.Σ. του Νοσοκομείου 
«Κοργιαλένειο-Μπενάκειο», τέσσερα (4) ορίζονται από 
τον Ελληνικό Ερυθρό Σταυρό και τα υπόλοιπα πέντε (5) 
από τον Υπουργό Υγείας και Κοινωνικής Αλληλεγγύης. 
Πρόεδρος του Διοικητικού Συμβουλίου του Νοσοκομείου 
«Κοργιαλένειο - Μπενάκειο» είναι ο Πρόεδρος του Ε.Ε.Σ. 
ή πρόσωπο που υποδεικνύεται από αυτόν. Οι Διοικη¬ 
τές και οι Υποδιοικητές των εν λόγω δύο Νοσοκομείων 
ορίζονται από τον Υπουργό Υγείας και Κοινωνικής Αλ¬ 
ληλεγγύης και είναι μέλη των εννεαμελών Διοικητικών 
Συμβουλίων τους. 

ΑΡΘΡΟ ΔΕΥΤΕΡΟ 

1) Το Ελληνικό Δημόσιο αναλαμβάνει την κάλυψη 
των χρεών του Ελληνικού Ερυθρού Σταυρού προς τα 
ασφαλιστικά ταμεία, μέχρι του ποσού των 5.000.000 
(πέντε εκατομμυρίων) ευρώ, συμπεριλαμβανομένων στο 
ποσό αυτό και των οφειλών που δεν ρυθμίσθηκαν κατ’ 
εφαρμογή του άρθρου 7 εδ. β' της από 28ης Μάίου 
1985 συμβάσεως μεταξύ του Ελληνικού Δημοσίου και 
του Ε.Ε.Σ.. 

2) Τα ποσά των χρεών αυτών θα εκκαθαρισθούν από 
τις υπηρεσίες του Ελληνικού Ερυθρού Σταυρού και θα 
εξοφληθούν από το Ελληνικό Δημόσιο, με μέριμνα του 
Υπουργείου Υγείας και Κοινωνικής Αλληλεγγύης. 

3) Ο Ελληνικός Ερυθρός Σταυρός ρητά παραιτείται 
οιασδήποτε άλλης αξίωσής του, κατά του Ελληνικού Δη¬ 
μοσίου, πηγάζουσας από τις ρυθμίσεις της από 28 Μάίου 
1985 συναφθείσας μεταξύ του Ελληνικού Δημοσίου και 
του Ελληνικού Ερυθρού Σταυρού συμβάσεως. 

ΑΡΘΡΟ ΤΡΙΤΟ 

Για την εκπλήρωση του σκοπού και της αποστολής 
του Ελληνικού Ερυθρού Σταυρού, εγγράφεται στον κρα¬ 
τικό προϋπολογισμό, από το έτος 2008 και έπειτα, ετή¬ 
σια επιχορήγηση υπέρ του Ε.Ε.Σ., ποσού ύψους δώδεκα 
εκατομμυρίων (12.000.000) ευρώ. Το ποσοστό ετήσιας 
αναπροσαρμογής της εν λόγω επιχορήγησης θα ισούται 
με τον πληθωρισμό, προσαυξημένο κατά 2%. 

ΑΡΘΡΟ ΤΕΤΑΡΤΟ 

Οι οικοπεδικές εκτάσεις, οι κτηριακές εγκαταστάσεις, 
τα συστατικά και παρακολουθήματα αυτών ως και ο 
πάσης φύσεως επιστημονικός, τροχαίος και λοιπός εξο¬ 
πλισμός που χρησιμοποιούνται ή θα χρησιμοποιηθούν 
στο μέλλον από τα Νοσοκομεία «Κοργιαλένειο - Μπε- 
νάκειο» και «Ασκληπιείο Βούλας» ανήκουν κατά χρήση 
στα νοσοκομεία, οι Διοικήσεις των οποίων δικαιούνται 
να προβαίνουν σε κάθε μετατροπή, βελτίωση, επέκταση, 
διαρρύθμιση και αντικατάσταση, που κρίνουν αναγκαία 
για τη λειτουργία τους. Η κυριότητα του συνόλου των 
προαναφερομένων εκτάσεων, εγκαταστάσεων και εξο¬ 
πλισμού παραμένει στον Ελληνικό Ερυθρό Σταυρό, με 
εξαίρεση τον εξοπλισμό που έχει αποκτηθεί ή θα απο¬ 
κτηθεί με κάθε τρόπο από το Ελληνικό Δημόσιο και τα 
λειτουργούντα δύο Νοσοκομεία. 

ΑΡΘΡΟ ΠΕΜΠΤΟ 

Η παρούσα σύμβαση ισχύει υπό την προϋπόθεση ότι 
τα Νοσοκομεία «Κοργιαλένειο - Μπενάκειο» και «Ασκλη¬ 
πιείο Βούλας» είναι ενταγμένα στο Εθνικό Σύστημα Υγεί¬ 
ας και η διοίκηση και διαχείρισή τους ασκούνται από 
όργανα του Ελληνικού Δημοσίου. 

ΑΡΘΡΟ ΕΚΤΟ 

Ο Πανελλήνιος Έρανος του Ε.Ε.Σ. διατηρείται όπως 
έχει σήμερα. 

ΑΡΘΡΟ ΕΒΔΟΜΟ 

Όλα τα κληροδοτήματα και οι δωρεές στον Ε.Ε.Σ. 
μέχρι τις 28/05/1985 ανήκουν στο Σωματείο «Ελληνικός 
Ερυθρός Σταυρός». 

Η παρούσα σύμβαση συντάχθηκε σε δύο (2) αντίτυπα, 
ένα για κάθε συμβαλλόμενο μέρος, και αφού ανεγνώ- 
σθη, υπεγράφη από τα συμβαλλόμενα μέρη. Η ισχύς 
της τελεί υπό την αίρεση της κύρωσής της με νόμο και 
κατισχύει κάθε άλλης προηγούμενης συμβάσεως μεταξύ 
του Υπουργείου Υγείας και Κοινωνικής Αλληλεγγύης 
και του Ε.Ε.Σ., εκτός αν άλλως ορίζεται στις επί μέρους 
διατάξεις της. 

ΤΑ ΣΥΜΒΑΛΛΟΜΕΝΑ ΜΕΡΗ 

Ο ΥΠΟΥΡΓΟΣ ΥΓΕΙΑΣ ΚΑΙ 
ΚΟΙΝΩΝΙΚΗΣ ΑΛΛΗΛΕΓΓΥΗΣ 
Δημήτρης Αβραμόπουλος 

Ο ΠΡΟΕΔΡΟΣ ΤΟΥ ΕΛΛΗΝΙΚΟΥ ΕΡΥΘΡΟΥ ΣΤΑΥΡΟΥ 
Ανδρέας Μαρτίνης 

Αρθρο 5 

α. Η παράγραφος 4.3.4 του Παραρτήματος του π.δ. 
235/2000 (ΦΕΚ 199 Α714.9.2000), όπως ισχύει, εφαρμό¬ 
ζεται στο σύνολο των ψυχιατρικών ιδιωτικών κλινικών, 
ανεξαρτήτως του χρόνου έναρξης της λειτουργίας 
τους. 

β. Η προβλεπόμενη από τις διατάξεις της παρ. 2 του 
άρθρου 19 του π.δ. 235/2000 (ΦΕΚ 199 Α') προθεσμία 
προσαρμογής των ιδιωτικών κλινικών, όπως αυτή έχει 
παραταθεί με τις διατάξεις της παρ. 4 του άρθρου 15 
του ν. 2920/2001 (ΦΕΚ 131 Α'), της παρ. 2 του άρθρου 14 
του ν. 2955/2001 (ΦΕΚ 256 Α'), της παρ. 7 του άρθρου 19 
του ν. 3106/2003 (ΦΕΚ 30 Α'), της παρ. 1 του άρθρου 33 
του ν. 3204/2003 (ΦΕΚ 296 Α') και του άρθρου 39 του 
ν. 3252/2004 (ΦΕΚ 132 Α'), του άρθρου 32 του ν. 3305/2005 
(ΦΕΚ 17 Α'), του άρθρου 28 του ν. 3402/2005 (ΦΕΚ 258 
Α') και της παρ. 4 του όγδοου άρθρου του ν. 3527/2007 
(ΦΕΚ 25 Α79.2.2007), παρατείνεται μέχρι 31.12.2008. 

Αρθρο 6 

1. Στο τέλος της παραγράφου 7 του άρθρου 7 του 
ν. 3329/2005 (ΦΕΚ 81 Α'), όπως αυτό τροποποιήθηκε από 
το τρίτο άρθρο περίπτωση 22 του ν. 3527/2007 (ΦΕΚ 25 
Α'), προστίθεται το ακόλουθο εδάφιο: 

«Δε δύναται να κατέχει θέση Διοικητή ή Αναπληρωτή 
Διοικητή Νοσοκομείου, όποιος είχε ή έχει εργαστεί ή 
υπηρετήσει στο Νοσοκομείο αυτό.» 

2. Το τελευταίο εδάφιο της παραγράφου 1 του άρθρου 
5 του ν. 3418/2005 διαγράφεται. 

3. Καταργείται η απαγόρευση της περίπτωσης ε' της 
παραγράφου 2 του άρθρου 14 του π.δ. 84/2001. Οι προ¬ 
θεσμίες προσαρμογής των ιδιωτικών φορέων παροχής 
υπηρεσιών Πρωτοβάθμιας Φροντίδας Υγείας προς τις 
διατάξεις του π.δ. 84/2001 (ΦΕΚ 70 Α'), που προβλέπο- 
νται από το πέμπτο άρθρο του ν. 3527/2007, παρατεί- 
νονται από 1.4.2007 έως 31.12.2008. 

4. Η περίπτωση Γ' της παραγράφου 2 του άρθρου 21 
του ν. 3580/2007 αντικαθίσταται ως εξής: 

«Κατ’ εξαίρεση των οριζομένων στην παράγραφο Β' 
του άρθρου 21 του ν. 3580/2007 (ΦΕΚ 134 Α') και της εγ¬ 


γραφής του ιατρού στον κατάλογο επικουρικών ιατρών 
στην παράγραφο 22 του άρθρου 11 του ν. 2889/ 2001 
(ΦΕΚ 37 Α') επιτρέπεται με αιτιολογημένη απόφαση του 
Υπουργού Υγείας και Κοινωνικής Αλληλεγγύης, κατόπιν 
αιτήσεως ενδιαφερομένου ιατρού και γνώμης του ΚΕ.Σ.Υ. 
η πρόσληψή του ως επικουρικού ιατρού σε υγειονομική 
μονάδα των περιοχών Αττικής ή Θεσσαλονίκης. Μετά 
την ολοκλήρωση της ετήσιας υπηρεσίας του, είναι δυ¬ 
νατή η ανανέωση της πρόσληψης ή του διορισμού του, 
σύμφωνα με την ισχύουσα νομοθεσία, σε υγειονομικές 
μονάδες των περιοχών Αττικής και Θεσσαλονίκης.» 

Άρθρο 7 

1. Στην πρώτη παράγραφο του άρθρου 15 του ν. 2920/ 
2001, όπως αυτό τροποποιήθηκε από το άρθρο 29 του 
ν. 3599/2007, προστίθεται περίπτωση ζ', ως εξής: 

«ζ. μυοκαρδιοπάθεια». 

2. Η παράγραφος 5 του άρθρου 4 του ν. 2345/1995 
αντικαθίσταται ως εξής: 

«5. Χορήγηση επιδόματος κίνησης σε άτομα με ακρω¬ 
τηριασμό και των δύο κάτω άκρων και σε άτομα με 
παράλυση των δύο κάτω άκρων, με ποσοστό αναπη¬ 
ρίας 80% και άνω, ανεξάρτητα από το αν είναι κύριοι, 
νομείς, κάτοχοι ή χρήστες Ιδιωτικής Χρήσης επιβατικού 
οχήματος.» 

Το επίδομα χορηγείται με κοινή απόφαση των Υπουρ¬ 
γών Οικονομίας και Οικονομικών και Υγείας και Κοινω¬ 
νικής Αλληλεγγύης. 

Άρθρο 8 

Στην παράγραφο 3Β του άρθρου 21 του ν. 3580/2007, 
προστίθεται εδάφιο ως εξής: 

«Ιατρός υπόχρεος υπηρεσίας υπαίθρου που κατά τη 
διάρκεια της υπηρεσίας του αποσπάσθηκε ή αποσπάται 
σε τμήμα νοσοκομείου που αναγνωρίζεται ως κατάλλη¬ 
λο για την απόκτηση της ειδικότητας αυτής, θεωρείται 
ότι έχει ισόχρονα ασκηθεί στην ειδικότητα.» 

Άρθρο 9 

Στο άρθρο 33 του ν. 3209/2003 (ΦΕΚ 304 Α') προστί¬ 
θεται παράγραφος 2 ως εξής: 

«2. Ιατροί, πρώην μέλη Δ.Ε.Π. των Α.Ε.Ι, που παραιτή¬ 
θηκαν λόγω διορισμού τους μετά από κρίση σε θέση 
του κλάδου ιατρών Ε.Σ.Υ. και ο διορισμός τους ακυ¬ 
ρώθηκε με τελεσίδικη δικαστική απόφαση, με απόφα¬ 
ση του Υπουργού Υγείας και Κοινωνικής Αλληλεγγύης 
επαναδιορίζονται σε προσωποπαγή θέση του κλάδου 
ιατρών Ε.Σ.Υ., ομοιόβαθμη με αυτή που έχασαν, η οποία 
συνιστάται με την παρούσα διάταξη για αυτόν το σκοπό 
και καταργείται με την αποχώρησή τους από την υπη¬ 
ρεσία για οποιονδήποτε λόγο, σε σχηματισμό του Ε.Σ.Υ. 
που ορίζεται με την ως άνω απόφαση επαναδιορισμού 
τους. Κάθε αντίθετη διάταξη καταργείται από ενάρξεως 
ισχύος του παρόντος.» 

Άρθρο 10 

Στο άρθρο 20 παρ. 4 εδάφιο β' του ν. 3370/2005 προ¬ 
στίθεται εδάφιο ως εξής: 

«Η απόσπαση αυτή δεν αναιρεί τα μισθολογικά και 
συναφή προς αποδοχές δικαιώματα, όπως και την απο¬ 
ζημίωση υπερωριακής εργασίας κ.λπ., που έχουν θεσπι¬ 
στεί για τους υπαλλήλους της Κεντρικής Υπηρεσίας 

του Υπουργείου Υγείας και Κοινωνικής Αλληλεγγύης, 
καθώς και ο χρόνος υπηρεσίας τους στο ΚΕ.ΕΛ.Π.ΝΟ. 
να λογίζεται ως χρόνος υπηρεσίας στην οργανική τους 
θέση.» 

Αρθρο 11 

1. Το άρθρο 23 του ν. 3599/2007 (ΦΕΚ 176 Α71.8.2007) 
καταργείται. 

2. Το άρθρο 18 του ν. 3402/2005 (ΦΕΚ 258 Α717.10.2005) 
αντικαθίσταται ως εξής: 

« Θέματα Ελληνικής Αντικαρκινικής Εταιρίας 

Το Κοινωφελές Σωματείο με την επωνυμία «Ελληνική 
Αντικαρκινική Εταιρία» μπορεί να θέσει σε λειτουργία 
ειδικά κέντρα φροντίδας - αποθεραπείας ασθενών με 
καρκίνο και διενέργειας σχετικών εκπαιδευτικών και 
ερευνητικών προγραμμάτων, μη κερδοσκοπικού χαρα¬ 
κτήρα. Με απόφαση του Υπουργού Υγείας και Κοινωνι¬ 
κής Αλληλεγγύης καθορίζονται οι όροι, οι προϋποθέσεις, 
οι κτιριακές και τεχνικές προδιαγραφές, ο απαραίτητος 
εξοπλισμός και ο αναγκαίος αριθμός ιατρικού και λοιπού 
εξειδικευμένου προσωπικού, οι υπεύθυνοι για τη λει¬ 
τουργία, τα απαιτούμενα δικαιολογητικά, η διαδικασία 
και κάθε άλλη αναγκαία λεπτομέρεια για την έκδοση 
άδειας ίδρυσης και λειτουργίας των ως άνω κέντρων 
από την αρμόδια Νομαρχία. 

Το εν λόγω κέντρο μπορεί να αναγνωρισθεί ως κέντρο 
αναφοράς, σύμφωνα με τα οριζόμενα στην παρ. 3 του 
άρθρου 19 του ν. 2519/1997 (ΦΕΚ 165 Α721.8.1997).» 

Άρθρο 12 

Ρυθμίσεις για το ΕΚΑΒ 

Α. Στο άρθρο 2 του ν. 3554/2007 (ΦΕΚ 80 Α716.4.2007) 
προστίθεται παράγραφος 4 ως εξής: 

«4. Η ημερήσια αποζημίωση και οι λοιπές συναφείς 
δαπάνες των μονίμων και με σύμβαση Ιδιωτικού Δικαί¬ 
ου αορίστου χρόνου υπαλλήλων του ΕΚΑΒ, οι οποίοι 
μετακινούνται εκτός έδρας για υπηρεσιακούς λόγους, 
καθορίζονται με κοινή απόφαση των Υπουργών Οικο¬ 
νομίας και Οικονομικών και Υγείας και Κοινωνικής Αλ¬ 
ληλεγγύης.» 

Β. Στους Διασώστες-Πληρώματα ασθενοφόρων του 
ΕΚΑΒ χορηγείται επίδομα στολής, το ύψος και ο τρόπος 
καταβολής του οποίου ορίζονται με κοινή απόφαση των 
Υπουργών Οικονομίας και Οικονομικών και Υγείας και 
Κοινωνικής Αλληλεγγύης. Με όμοια κοινή υπουργική 
απόφαση το ύψος του επιδόματος μπορεί να αναπρο¬ 
σαρμόζεται ανά διετία. 

Άρθρο 13 

1. Δικαιούχοι του επιδόματος ειδικής απασχόλησης 
του άρθρου 35 του ν. 3329/2005, όπως αυτό ισχύει, εί¬ 


ναι και όσοι υπηρετούν στις Κεντρικές Υπηρεσίες των 
Υγειονομικών Περιφερειών. 

2. Το τελευταίο εδάφιο της παραγράφου 3 του όγδοου 
άρθρου του ν. 3527/2007 αντικαθίσταται ως εξής: 

«Το ύψος των αποδοχών του Διοικητή και του Υποδι¬ 
οικητή του ΕΚΕΠΥ, καθώς και τα έξοδα παραστάσεως 
και το επίδομα παγίων οδοιπορικών εξόδων, καθορίζο¬ 
νται με κοινή απόφαση των Υπουργών Οικονομίας και 
Οικονομικών και Υγείας και Κοινωνικής Αλληλεγγύης. 
Ομοίως με κοινή απόφαση των Υπουργών Οικονομίας 
και Οικονομικών και Υγείας και Κοινωνικής Αλληλεγγύης, 
καθορίζονται τα έξοδα παραστάσεως και το επίδομα 
παγίων οδοιπορικών εξόδων των Υποδιοικητών των 
Υγειονομικών Περιφερειών.» 

Αρθρο 14 

Η ισχύς του νόμου αυτού αρχίζει από τη δημοσίευσή 
του στην Εφημερίδα της Κυβερνήσεως, εκτός αν ορίζε¬ 
ται διαφορετικά στις επί μέρους διατάξεις του. 

Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 21 Δεκεμβρίου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ 

ΠΡΟΚΟΠΙΟΣ ΠΑΥΛΟΠΟΥΛΟΣ ΓΕΩΡΓΙΟΣ ΑΛΟΓΟΣΚΟΥΦΗΣ 

ΑΝΑΠΤΥΞΗΣ ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ ΚΑΙ 

ΔΗΜΟΣΙΩΝ ΕΡΓΩΝ 

ΧΡΗΣΤΟΣ ΦΩΛΙΑΣ ΓΕΩΡΓΙΟΣ ΣΟΥΦΛΙΑΣ 

ΑΠΑΣΧΟΛΗΣΗΣ ΚΑΙ ΥΓΕΙΑΣ ΚΑΙ 

ΚΟΙΝΩΝΙΚΗΣ ΠΡΟΣΤΑΣΙΑΣ ΚΟΙΝΩΝΙΚΗΣ ΑΛΛΗΛΕΓΓΥΗΣ 

ΦΑΝΗ ΠΑΛΛΗ-ΠΕΤΡΑΛΙΑ ΔΗΜΗΤΡΙΟΣ ΑΒΡΑΜΟΠΟΥΛΟΣ 


Θεωρήθηκε και τέθηκε η Μεγάλη Σφραγίδα του Κρά¬ 
τους 

Αθήνα, 24 Δεκεμβρίου 2007 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΣΩΤΗΡΙΟΣ ΧΑΤΖΗΓΑΚΗΣ 

